**Wonderfestiwall er klar med de første navne**

**Wonderfestiwall åbner i dag for billetsalget til næste sommers festival og er samtidig klar med de første navne på musikprogrammet. I år kan publikum bl.a. glæde sig til at opleve rocklegenderne fra D-A-D, electropop-bandet Spleen United, indie-trioen jung og Danmarks nye verdensstjerne Jada.
Wonderfestiwall 2020 løber af stablen fra 13.-16. august. Billetter købes via ticketmaster.dk**

Nu er der åbent for billetsalget til Wonderfestiwall 2020, der endnu engang byder velkommen i Bornholms smukke natur for foden af Hammershus’ historiske borgruin. Den bornholmske musikfest har markeret sig som en af Danmarks mest intime festivaler, og til næste sommer kan publikum krydre sommeridyl og sild med lyden af danske topnavne, der i år tæller D-A-D, Spleen United, jung og Jada.

**Fra havefest til festival**

Wonderfestiwall startede som en brændende vision om at skabe en musikfestival på Bornholm, der førte et par unge mennesker sammen til at danne foreningen Wonderfestiwall. Missionen var at skabe et kulturelt miljø for øens unge, som foregik på deres præmisser. Siden er foreningen vokset til en gruppe på ca. 35 frivillige ildsjæle i alderen 20-40 år, der hvert år samler hele solskinsøen til en intim og livsbekræftende festivaloplevelse.

**De store danske musiknavne**

Lige siden begyndelsen i 2008 har Wonderfestiwall bragt etablerede danske navne sammen til uforglemmelige oplevelser, og nu kan de afsløre de første store danske navne, som lægger vejen forbi solskinsøen til næste sommer.

Der vil være alt lige fra de gamle rocklegender fra D-A-D, som sætter ild til Wonderfestiwall, til Danmarks unge nye stjernefrø Jada, der allerede har sunget sig ind i danskernes hjerter med hits som *Sure* og *Keep Cool*. Publikum kan også komme med til et brag af en jubilæumsfest, når det gendannede Spleen United er tilbage på musikscenen, eller man kan lade sig forføre af 80’ernes danske rockmusik blandet med elektroniske elementer og tankevækkende lyrik, når jung fyrer op for fællessang.

Til Wonderfestiwall vil der være noget for enhver smag, når de populære danske kunstnere gæster Bornholm. Her vil publikum få en uforglemmelig oplevelse med sommer, idyl og fede koncerter. Resten af programmet offentliggøres løbende indtil start sommer næste år.

**Billetsalget**

Billetsalget til Wonderfestiwall starter i dag mandag den 25. november kl. 10.00. Der er et begrænset antal Early Bird partout-billetter, som kan købes for 750 kr. + gebyr. Herefter stiger prisen på partoutbilletter til 850 kr. + gebyr.

Billetterne kan købes på [ticketmaster.dk](https://www.ticketmaster.dk/event/476677?language=da-dk&brand=dk_wonderfestiwall).

Følg med på <https://www.wonderfestiwall.dk/> eller på Wonderfestiwalls sociale medier.

**Pressekontakt**

Presseansvarlig, Kristina Sindberg // kristina@have.dk // 24 86 01 84

**Om Wonderfestiwall**

Wonderfestiwall er en tre-dages musikfestival på Nordbornholm. Wonderfestiwall afholdes fra torsdag den 13. til lørdag den 16. august 2020 på toppen af klippeøen.

Wonderfestiwall er en non-profit-festival, som er skabt og drevet af frivillige kræfter. Foreningen bag Wonderfestiwall blev dannet i sommeren 2008, hvis formål er at danne et kulturelt miljø på Bornholm – på de unges præmisser og gerne uden for sæsonen. De ønsker at kunne tiltrække store danske og udenlandske navne til øen inden for rock, pop, folk, elektronisk, disco, hiphop mv. og samtidig støtte den nye danske upcoming musikscene.